B-Phemeral, drie-dae-stywesiekte entstof | Landbou
B-Phemeral, drie-dae-stywesiekte entstof
Kan u vir my inligting verskaf oor die nuwe drie-dae-stywesiekte entstof: B-Phemeral?
Die nuwe verbruikersvriendelike entstof teen drie-dae-stywesiekte is so pas bekendgestel. Hieronder verkyn die inligting wat op die voubiljet van die entstof B-Phemeral, verskyn:
(3DSS) ENTSTOF VIR BEESTE
Reg Nr. G 1283 (Wet 36/1947) Namibie: NSR 1513
Gevriesdroogde, lewende, verswakte drie-dae-stywesiekte virus vir die voorbehoedende inenting van beeste teen drie-dae-stywesiekte.
Bewaar die entstof by 'n temperatuur van 4 ?C tot 8 ?C, in 'n yskas. Moet nie die entstof na die vervaldatum wat op die bottel gedruk is, gebruik nie.
Beeste wat nog nooit voorheen geënt was nie behoort op 6 maande en ouer ingeënt te word met 'n opvolgdosis
4 weke later. Volwasse diere kan ingespuit word ongeag die stadium van dragtigheid of laktasie. Jaarlikse her-inenting word aanbeveel. Indien moontlik moet inenting gedurende die laat winter of vroeë lente plaasvind.
Die entstof moet met ondersteunende insekbeheer teen Culicoides muggies toegedien word, veral gedurende hoë reënval seisoene.
Klein plaaslike swelsels mag soms voorkom op die plek waar die entstof toegedien is. Moet nie diere binne 7 dae na inenting vir menslike verbruik slag nie. Slegs gesonde diere moet ingeënt word. Hou buite bereik van kinders, oningeligte persone en diere. Alhoewel hierdie produk breedvoerig onder 'n wye verskeidenheid van toestande getoets is, mag dit faal as gevolg van verskeie redes. Indien dit vermoed word, raadpleeg 'n veearts en verwittig die registrasiehouer.
Gebruik slegs soos voorgeskryf. Steriliseer spuite en naalde deur dit vir ten minste 15 minute in water te kook. Moet nie ontsmettingsmiddels of brandspiritus gebruik om spuite en naalde te steriliseer nie. Indien inenting tydens 'n uitbraak van die siekte gedoen word moet 'n aparte naald vir elke dier gebruik word om verspreiding van infeksie te verhoed. Vermy blootstelling aan hoë temperature en direkte sonlig gedurende inenting.
Die aktiewe bestanddeel van die entstof is in die vorm van 'n poeier of klont in 'n klein botteltjie. Dra 5 ml van die botteltjie gemerk B-Phemeral verdunningsvloeistof oor na die botteltjie gevriesdroogde entstof. Die vloeistof moet versigtig in 'n spuit op en af getrek word totdat die gevriesdroogde materiaal opgelos is. Dra nou die volle hoeveelheid terug oor na die botteltjie gemerk verdunningsvloeistof en meng goed deur die bottel 'n paar keer liggies te skud. Die entstof is nou gereed vir gebruik. Moet nie meer entstof berei as wat binne een (1) uur toegedien kan word nie.
Beeste: 2 ml onderhuids
Immuniteit begin na 7-14 dae ontwikkel en diere behoort na ses weke beskerm te wees maar kan egter nie in alle diere gewaarborg word nie.